Preşedintele UEFA, Aleksander Ceferin, a anunțat că nu va mai candida pentru un nou mandat, în 2027. Anunțul l-a făcut, joi, în timpul Congresului forului fotbalistic european de la Paris, potrivit agenţiilor internaţionale de presă, conform Agerpres.
Ceferin susține că a luat această decizie în urmă cu jumătate de an.
”Am decis, în urmă cu vreo şase luni, să nu candidez din nou în 2027. Motivul este că, după o vreme, fiecare organizaţie are nevoie de sânge proaspăt, dar mai ales că am fost departe de familie timp de şapte ani”, a transmis Ceferin.
”Sunt obosit de Covid, obosit de două războaie, obosit de proiecte fără rost precum aşa-numita Super-Ligă”, a mai precizat slovenul.
Aleksander Ceferin este preşedintele UEFA din anul 2016. Prin urmare, slovenul nu va profita de amendamentul aprobat de Congresul UEFA de la Paris, care i-ar fi permis să candideze în 2027. El a fost reales anul trecut în funcţie fără a avea vreun adversar.